Agt dood in twee Mpumalanga-ongelukkeAgt mense is die afgelope naweek dood in twee motorongelukke in Mpumalanga, sê die provinsiale departement van gemeenskapsveiligheid. Ses mense is Saterdag dood en vier beseer in ŉ ongeluk op die R23 tussen Balfour en Standerton, het woordvoerder Joseph Mabuza in ŉ nuusvrystelling gesê. ŉ Toyota Corolla het skynbaar ŉ ander voertuig op ŉ soliede lyn verbygesteek en reg van voor teen ŉ bakkie gebots. Kort daarna het ŉ derde motor in die ander twee voertuie vasgejaag. In ŉ tweede ongeluk wat ook Saterdag gebeur het, is twee mense dood toe ŉ vragmotor in drie plakkershuise op die N11 in Middelburg ingery het. “Ons sal nie ŉ paar mense wat ongeduldig is op die pad, toelaat om die lewe van talle ander te neem nie. Nalatige bestuurders sal aangekla en vervolg word om ŉ boodskap aan ander bestuurders te stuur,” het hy gesê. – SAPA